**DĖL ROKIŠKIO RAJONO SAVIVALDYBĖS ŠVIETIMO ĮSTAIGŲ NUOSTATŲ PATVIRTINIMO**

2018 m. birželio 29 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos biudžetinių įstaigų įstatymo 4 straipsnio 3 dalies 1 punktu, Lietuvos Respublikos švietimo įstatymo 43 straipsnio 4 dalimi, Nuostatų, įstatų ar statutų įforminimo reikalavimais, patvirtintais Lietuvos Respublikos švietimo ir mokslo ministro 2011 m. birželio 29 d. įsakymu Nr. V-1164, Rokiškio rajono savivaldybės taryba n u s p r e n d ž i a:

1. Patvirtinti šių švietimo įstaigų nuostatus, išdėstytus nauja redakcija:

1.1. Rokiškio r. Jūžintų Juozo Otto Širvydo pagrindinės mokyklos (pridedama);

1.2. Rokiškio r. Kamajų Antano Strazdo gimnazijos (pridedama);

1.3. Rokiškio rajono savivaldybės švietimo centro (pridedama);

1.4. Rokiškio r. Pandėlio universalaus daugiafunkcio centro (pridedama).

2. Įgalioti Rokiškio rajono savivaldybės merą Antaną Vagonį pasirašyti patvirtintus Rokiškio r. Jūžintų Juozo Otto Širvydo pagrindinės mokyklos, Rokiškio r. Kamajų Antano Strazdo gimnazijos, Rokiškio rajono savivaldybės švietimo centro ir Rokiškio r. Pandėlio universalaus daugiafunkcio centro nuostatus.

3. Įpareigoti Rokiškio r. Jūžintų Juozo Otto Širvydo pagrindinės mokyklos, Rokiškio r. Kamajų Antano Strazdo gimnazijos, Rokiškio rajono savivaldybės švietimo centro ir Rokiškio r. Pandėlio universalaus daugiafunkcio centro direktorius patvirtintus švietimo įstaigų nuostatus įstatymų nustatyta tvarka teikti Juridinių asmenų registro tvarkytojui.

4. Pripažinti netekusiais galios:

4.1. Rokiškio r. Jūžintų Juozo Otto Širvydo pagrindinės mokyklos nuostatus, patvirtintus Rokiškio rajono savivaldybės tarybos 2015 m. birželio 26 d. sprendimo Nr. TS-168 „Dėl Rokiškio r. Jūžintų Juozo Otto Širvydo pagrindinės mokyklos nuostatų patvirtinimo“ 1 punktu;

4.2. Rokiškio r. Kamajų Antano Strazdo gimnazijos nuostatus, patvirtintus Rokiškio rajono savivaldybės tarybos 2014 m. gegužės 30 d. sprendimo Nr. TS-111 „Dėl Rokiškio r. Kamajų Antano Strazdo gimnazijos, Rokiškio r. Obelių gimnazijos, Rokiškio r. Pandėlio gimnazijos nuostatų patvirtinimo“ 1.1 punktu;

4.3. Rokiškio rajono savivaldybės švietimo centro nuostatus, patvirtintus Rokiškio rajono savivaldybės tarybos 2012 m. vasario 24 d. sprendimo Nr. TS-3.47 „Dėl Rokiškio rajono savivaldybės švietimo centro nuostatų patvirtinimo“ 1 punktu;

4.4. Rokiškio r. Pandėlio universalaus daugiafunkcio centro nuostatus, patvirtintus Rokiškio rajono savivaldybės tarybos 2013 m. sausio 25 d. sprendimo Nr. TS-2.15 „Dėl švietimo įstaigų nuostatų patvirtinimo“ 1.6 punktu.

Šis sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui adresu Respublikos g. 62, Panevėžys, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Rita Elmonienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO RAJONO SAVIVALDYBĖS ŠVIETIMO ĮSTAIGŲ NUOSTATŲ PATVIRTINIMO“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Sprendimo projekto tikslas ir uždaviniai – patvirtinti Rokiškio rajono savivaldybės švietimo įstaigų nuostatus, pateiktus savivaldybės tarybos sprendimo projekte.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos biudžetinių įstaigų įstatymas, Lietuvos Respublikos švietimo įstatymas, Nuostatų, įstatų ar statutų įforminimo reikalavimai, patvirtinti Lietuvos Respublikos švietimo ir mokslo ministro 2011 m. birželio 29 d. įsakymu Nr. V-1164.

**Sprendimo projekto esmė.**

Dėl teisės aktų (Lietuvos Respublikos švietimo įstatymo, Lietuvos Respublikos vietos savivaldos įstatymo), reglamentuojančių švietimo įstaigų veiklą, pasikeitimų (pvz., dėl švietimo įstaigų vadovų metų ataskaitų teikimo, dėl įstaigos ir jos direktoriaus funkcijų papildymo, įgyvendinant smurto ir patyčių prevenciją, dėl mokyklos tarybos sudarymo, dėl švietimo įstaigų direktorių pavaldumo, dėl direktorių kadencijų ir kt.) parengti naujos redakcijos nuostatai šių švietimo įstaigų: Rokiškio r. Jūžintų Juozo Otto Širvydo pagrindinės mokyklos, Rokiškio r. Kamajų Antano Strazdo gimnazijos, Rokiškio rajono savivaldybės švietimo centro ir Rokiškio r. Pandėlio universalaus daugiafunkcio centro.

**Galimos pasekmės, priėmus siūlomą tarybos sprendimo projektą:**

**teigiamos** – teisės aktų vykdymas;

**neigiamos** – nenumatyta.

**Kokia sprendimo nauda Rokiškio rajono gyventojams.**

Švietimo įstaigų veiklą reglamentuos nuostatai, atitinkantys teisės aktų nustatytus reikalavimus.

**Finansavimo šaltiniai ir lėšų poreikis**.

Bus reikalingos lėšos nuostatų įregistravimui Registrų centre.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo skyriaus vedėjo pavaduotoja Rita Elmonienė